b"\n_START_ARTICLE_\nAdjunktas\n_START_PARAGRAPH_\nAdjunktas (vok. Adjunkt; rus. \xd0\xb0\xd0\xb4\xd1\x8a\xd1\x8e\xd0\xbd\xd0\xba\xd1\x82; i\xc5\xa1 lot. adjunctus 'prijungtas'):_NEWLINE_\xe2\x80\x93 pad\xc4\x97j\xc4\x97jo ar pavaduotojo pareigyb\xc4\x97 ar laipsnis kai kuriose veiklos srityse;_NEWLINE_\xe2\x80\x93 daktaranto analogas TSRS ir Rusijos federacijos karinio \xc5\xa1vietimo sistemoje._NEWLINE_\xc5\xbdod\xc5\xbeiu adjunktas kartais ver\xc4\x8diamas pranc. adjoint 'asistentas, pad\xc4\x97j\xc4\x97jas'. Pranc\xc5\xabzijoje taip vadinami mer\xc5\xb3 pad\xc4\x97j\xc4\x97jai. Pranc\xc5\xabzijos karin\xc4\x97je sistemoje \xc5\xbeod\xc5\xbeiu adjoint buvo vadinami kai kurie \xc5\xbeemo rango kariniai valdininkai.\n_START_SECTION_\nProtestant\xc5\xb3 ba\xc5\xbeny\xc4\x8dia\n_START_PARAGRAPH_\nProtestant\xc5\xb3 ba\xc5\xbeny\xc4\x8dioje adjunktu vadinamas pastoriaus pad\xc4\x97j\xc4\x97jas, kuris turi teis\xc4\x99 vesti pamaldas ir aukojimus. \xc5\xa0ios pareigos analogi\xc5\xa1kos vikarui. Paprastai adjunktas paskiriamas nusenusiam dvasinininkui, kuris pats jau nebegali atlikti vis\xc5\xb3 savo pareig\xc5\xb3.\n_START_SECTION_\nUniversitetai\n_START_PARAGRAPH_\nKai kuriose Vakar\xc5\xb3 Europos valstyb\xc4\x97se (o seniau\xc2\xa0\xe2\x80\x93 Rusijos imperijoje) adjunktais vadinami kai kuri\xc5\xb3 universitet\xc5\xb3 ir akademij\xc5\xb3 profesori\xc5\xb3 pad\xc4\x97j\xc4\x97jai. Tai jaunesn\xc4\x97 pareigyb\xc4\x97 mokslin\xc4\x99 sta\xc5\xbeuot\xc4\x99 atliekantiems asmenims._NEWLINE_Rusijos imperijoje adjunktas b\xc5\xabdavo Peterburgo moksl\xc5\xb3 akademijos profesoriaus pad\xc4\x97j\xc4\x97jas. Prad\xc5\xbeioje adjunktai buvo studentai profesori\xc5\xb3 pad\xc4\x97j\xc4\x97jai, \xc4\xaf kuri\xc5\xb3 pareigas \xc4\xafeidavo d\xc4\x97styti Akademijos gimnazijoje (rus. \xd0\x90\xd0\xba\xd0\xb0\xd0\xb4\xd0\xb5\xd0\xbc\xd0\xb8\xd1\x87\xd0\xb5\xd1\x81\xd0\xba\xd0\xb0\xd1\x8f \xd0\xb3\xd0\xb8\xd0\xbc\xd0\xbd\xd0\xb0\xd0\xb7\xd0\xb8\xd1\x8f)._NEWLINE_V\xc4\x97liau adjunktai buvo universitet\xc5\xb3 darbuotoj\xc5\xb3 kategorija. Adjunktu arba adjunktu profesoriumi buvo vadinamas katedros profesoriaus pavaduotojas, pavadav\xc4\x99s profesori\xc5\xb3 kaip katedros mokslin\xc4\xaf vadov\xc4\x85._NEWLINE_Adjunkto pareigos buvo panaikintos 1863\xc2\xa0m., kai buvo \xc4\xafvestas bendras universitet\xc5\xb3 statutas. Adjunktus pakeit\xc4\x97 docentai. Adjunkt\xc5\xb3 pareigos buvo ne tik universitetuose, bet ir kai kuriose kitose auk\xc5\xa1tojo mokslo \xc4\xafstaigose.\n_START_SECTION_\nKarinis mokslas ir \xc5\xa1vietimas TSR ir Rusijos Federacijoje\n_START_PARAGRAPH_\nNuo 1938\xc2\xa0m. Taryb\xc5\xb3 S\xc4\x85jungoje adjunktais imta vadinti karininkus, kurie adjunkt\xc5\xabroje ruo\xc5\xa1iami mokslinei ar mokslinei pedagoginei veiklai auk\xc5\xa1tojoje karin\xc4\x97je mokykloje arba Ginkluot\xc5\xb3j\xc5\xb3 paj\xc4\x97g\xc5\xb3 ar Vidaus reikal\xc5\xb3 ministerijos mokslinio tyrimo institucijoje._NEWLINE_Adjunkt\xc5\xabra yra karinis aspirant\xc5\xabros (doktorant\xc5\xabros) analogas. Adjunkt\xc5\xabros tikslas\xc2\xa0\xe2\x80\x93 para\xc5\xa1yti disertacij\xc4\x85 ir apginti moksl\xc5\xb3 kandidato laipsn\xc4\xaf._NEWLINE_Dabar adjunktai egzistuoja Rusijos Ginkluotosiose paj\xc4\x97gose."